Document ID: 31994L0044

ΟΔΗΓΙΑ 94/44/ΕΚ ΤΗΣ ΕΠΙΤΡΟΠΗΣ της 19ης Σεπτεμβρίου 1994 που προσαρμόζει στην τεχνική πρόοδο την οδηγία 82/130/ΕΟΚ του Συμβουλίου για την προσέγγιση των νομοθεσιών των κρατών μελών επί του ηλεκτρολογικού υλικού που χρησιμοποιείται σε δυνητικά εκρηκτικό περιβάλλον ορυχείων με εύφλεκτα αέρια
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 82/130/ΕΟΚ του Συμβουλίου της 15ης Φεβρουαρίου 1982 για την προσέγγιση των νομοθεσιών των κρατών μελών επί του ηλεκτρολογικού υλικού που χρησιμοποιείται σε εκρηκτικό περιβάλλον ορυχείων με εύφλεκτα αέρια (1), όπως τροποποιήθηκε τελευταία από την οδηγία 94/9/ΕΚ του Ευρωπαϊκού Κοινοβουλίου και του Συμβουλίου (2), και ιδίως το άρθρο 7,
Εκτιμώντας:
ότι, με βάση τη σημερινή κατάσταση όσον αφορά την τεχνολογική πρόοδο, είναι απαραίτητη η προσαρμογή του περιεχομένου των εναρμονιστών προτύπων που αναφέρονται στο παράρτημα Α της οδηγίας 82/130/ΕΟΚ-
ότι, με βάση τη φύση του εξοπλισμού που προαναφέρθηκε, πρέπει να προβλεφθεί μια μεταβατική περίοδος ώστε να μπορέσει η βιομηχανία να προσαρμοστεί στις τροποποιήσεις των προτύπων-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Επιτροπής Περιορισμένης Σύνθεσης του Μόνιμου Οργάνου για την Ασφάλεια και την Υγεία στα Ανθρακωρυχεία και τις Άλλες Εξορυκτικές Βιομηχανίες,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα Α της οδηγίας 82/130/ΕΟΚ αντικαθίσταται από το παράρτημα Α της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις απαραίτητες νομοθετικές και διοικητικές διατάξεις για να συμμορφωθούν με την παρούσα οδηγία το αργότερο μέχρι τις 30 Σεπτεμβρίου 1995. Ενημερώνουν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, αυτές οι τελευταίες περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος παραπομπής καθορίζεται από τα κράτη μέλη.
Τα κράτη μέλη κοινοποιούν στην Επιτροπή το κείμενο των εθνικών νομοθετικών διατάξεων που έχουν εκδόσει ή πρόκειται να εκδόσουν σχετικά με τον τομέα στον οποίο εμπίπτει η παρούσα οδηγία.
2. Πάντως, μέχρι τις 30 Ιουνίου 2003, τα κράτη μέλη εξακολουθούν να εφαρμόζουν τα μέτρα που προβλέπονται στο άρθρο 4 της οδηγίας 82/130/ΕΟΚ σχετικά με τον εξοπλισμό, του οποίου η συμφωνία με τα εναρμονισμένα πρότυπα βεβαιώνεται με πιστοποιητικό συμμόρφωσης σύμφωνα με το άρθρο 8 της ιδίας οδηγίας, υπό την προϋπόθεση ότι το πιστοποιητικό αυτό έχει εκδοθεί πριν από την 1η Ιανουαρίου 1997.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Βρυξέλλες, 19 Σεπτεμβρίου 1994.

Labels: 1
14
7
12
15